**קול קורא למענקי מחקר רפואי תרגומי בתחום הפסיכיאטריה**

**כללי**

לשכת המדען הראשי מממנת מחקרים רפואיים וביו-רפואיים בישראל, במענה לקולות קוראים המתפרסמים מעת לעת.

אנו שמחים לפרסם קול קורא **למענקי מחקר תרגומי בתחום הפסיכיאטריה** המיועדים לתמוך במחקר רפואי פורץ דרך בתחום זה.

מטרת קול קורא זה היא לספק תמיכה בהיקף נרחב ל**כארבעה מחקרים רפואיים איכותיים במיוחד** שהינם בעלי תועלת פוטנציאלית גבוהה, המצריכים מימון בסדר גודל של **עד חצי מיליון ₪,** הפרוסים לתקופה של עד **שלוש שנים**.

המענקים מיועדים לתמוך ברופאים/ות / חוקרים/ות, אשר יוכיחו מחויבות עמוקה למחקר המוצע, הכוללת בין השאר השקעת משאבים קיימים.

על הצעות המחקר להראות תועלת לבריאות הציבור בתחומי המניעה, האבחון, העיכוב והטיפול במצבים פסיכיאטריים הכוללים (אך לא מוגבלים) לנושאים הבאים:

*סכיזופרניה והפרעות פסיכוטיות נוספות*

*הפרעות אפקטיביות*

*הפרעות חרדה והפרעה טורדנית כפייתית*

*הפרעות דיסוציאטיביות*

*הפרעות אכילה*

*הפרעות נוירו התפתחותיות*

*הפרעות נוירו קוגניטיביות*

יתקבלו לשיפוט מחקרים העוסקים בפיתוח, ביסוס ושימוש במודלים, בהערכת השפעתם של טיפולים או התערבויות שטרם הוכחה יעילותם, השפעת טכנולוגיות חדישות על בריאות הנפש וכיו"ב.

יושם דגש על חיזוק הקשר בין מחקר בסיסי ובין היישום בקליניקה, עם דגש על הבנה מנגנונית של תחלואה פסיכיאטרית שיש בה כדי לקדם איתור Novel druggable targets.

לא תתקבלנה בקשות בתחומים הבאים: התסמונת הפוסט טראומטית, הפרעות התמכרות ושימוש בקנאביס.

**קריטריונים**

על בקשות המחקר להפגין חדשנות, מצוינות, שיטות מחקר ייחודיות המאפשרות השגת מטרות המחקר, תוצאות ראשוניות מבוססות והתייחסות לסוגיות ביו-אתיות, לרבות אישורים מתאימים.

על החוקר/ת להפגין מומחיות והתאמה לביצוע המחקר, פרסומים קודמים בעלי תרומה משמעותית והישגים אקדמיים נוספים.

**זכאות**

רופאים/ות וחוקרים/ות בעלי תוארMD, PhD, DMD, DVM או מקבילים ממרכזים רפואיים, וממוסדות מחקר אקדמיים המוכרים בארץ.

ניתן להגיש בקשת מימון אחת בלבד ובכל מקרה לא יתאפשר כפל מימון. חוקר/ת שיש לו/ה מענק מחקר פעיל בלשכת המדען הראשי יהיה/תהיה זכאי/ת להגיש בקשה חדשה אך ורק אם תתאפשר הגשת דוחות מחקר סופיים עד ל 1.12.2021.

**הגשת בקשות**

יש להגיש את הבקשות בטופס האלקטרוני על פי ההנחיות:

<https://www.health.gov.il/Subjects/research/Documents/instructions_electronic.pdf>

יש לבחור בקול הקורא: "פסיכיאטריה". כמו כן, יש לשלוח עותק חתום של הבקשה בדואר כפי שמפורט בהנחיות.

**תהליך השיפוט**

את הבקשות יש להגיש עד לתאריך ה- **1.9.2021 בשעה 17:00.**

רק בקשות אשר תמצאנה מתאימות להנחיות הקול הקורא תועברנה להערכה על פי הקריטריונים שצוינו.

בשלב הראשון יתבצע סינון לקביעת ההתאמה לקול הקורא ע"י ועדת שיפוט ייעודית. בקשות שתעבורנה את שלב הסינון הראשוני, תישלחנה לסיקור חיצוני. ועדת השיפוט רשאית לדחות בקשה בשלבי השיפוט השונים מנימוקים מדעיים או מנהליים או על בסיס של חוסר התאמה לקול הקורא.

ועדת השיפוט תדרג את הבקשות בסדר יורד מהגבוה לנמוך ועל סמך התקציב\* שיעמוד לרשות המדען הראשי בעת שבה יחולקו המענקים.

**חתימת חוזה מחקר**

חתימת חוזה מחקר תתבצע לאחר שימסרו האישורים הביו-אתיים התקפים ויאושרו בלשכת המדען הראשי, ובכפוף לזמינות התקציב\* אשר יעמוד לרשות המדען הראשי של משרד הבריאות במועד הרלוונטי.

\*יודגש כי בשל היעדר תקציב מדינה מאושר לשנת 2021, המימון בכפוף לאישור ולזמינות התקציב.